Israel nacioncho Herodes rey caycaptinmi Judea provinciacho caycag Belén marcacho Jesús yurergan.
Yuriycuptinmi inti jegamunan cag lädupita estrella estudiag runacuna Jerusalenman chayaycur caynog tapucorgan:
“¿Maychötag Israel runacunapa mandagnin rey cananpag yureg iti caycan?
Inti jegamunan lädupa estrellan jegamogtami ricapäcushcä.
Tsaymi payta adorag shapäcamushcä.”
Rey cananpag wamra yurishganta mayaycurmi rey Herodes pasaypa rabiar yarpachacorgan imanogpapis tsay wamrata wanutsinanpag.
Tsaymi Jerusalencho tag runacuna pasaypa mantsacorgan caynog yarpashpan:
“Cananga ¿imatarag ruranga Herodes?”
Rey Herodisga mandag cüracunata y Moisés escribishganta yachatsegcunata gayaycatsir taporgan caynog nir:
“¿Maychötag Tayta Dios cachamunanpag cag Cristo yurinanpag caycan?”
Tsaynog tapuptinmi paycuna nipäcorgan:
“Judea provinciacho caycag Belén marcacho yurinanpagmi escribiraycan,
tayta.
Tsaycho yurinanpagmi Tayta Diosnintsipa profëtan escribergan caynog nir:
‘Belenchömi Israel runacunapa mandagnin rey yurengapag.
Tsaychömi yurenga Judea provinciacho jatusag marcacunapita tacshala caserío captinpis.’ ”
Tsayta mayaycurmi Herodes pacaylapa gayatsergan estrella estudiagcunata.
Paycuna chayaycuptinmi taporgan tsay estrellata imaypitana ricapäcushgantapis.
Imaypita-patsa ricashgantapis wilaptinmi Herodes caynog nergan:
“Belenman aywaycur tsay wamrata ashipäcamuy.
Tariycorga wilapäcamanqui nogapis adorag aywanäpag.”
Tsaynog niptinmi estrella estudiag runacuna aywapäcorgan.
Aywarcaycaptinna tsay ricashgan estrellapis paycunapa naupagninta aywargan hasta wamra caycashgan cag wayiman chayananyag.
Chayaycuptinna tsay pushag estrella ichicuycorgan wayi direccionnin ciëlucho.
Tsaycho ichicuycogta ricarmi estrella estudiagcuna pasaypa cushicärergan.
Tsaymi tsay wayiman yaycushpanna taripäcorgan Jesusta y maman Mariatapis.
Jesusta ricaycurmi naupanman gongurpacuycushpan payta adorapäcorgan.
Nircurnami apashgan öruta,
inciensuta y mïrra nishgan perfümitapis regalaycorgan.
Cuticunanpag caycaptinnami paycunata Tayta Diosnintsi sueñuynincho revelargan Herodes cagman manana cutipäcunanpag.
Tsaynog revelaptinmi juc lädu caminupana marcanman cuticärergan.
Estrella estudiag runacuna marcanman cuticuptinnami Josëta sueñuynincho Tayta Diosnintsipa angilnin revelargan caynog nir:
“Rey Herodismi ñïñu Jesusta wanutsinanpag ashitsenga.
Mana wanutsinanpag mamantinta Jesusta Egipto nacionman gueshpitsiy.
Tsaychöna tanqui cutimunayquipag wilanäyag.”
Tsaynog niptinmi Josëga riccharcamur jinan höra patsa manarag waraptin mamantinta Jesusta apacurcur Egiptupa aywacorgan.
Tsaychömi paycuna targan hasta Herodes wanunanyag.
Tsaynog cananpag captinmi Tayta Diosnintsi tantyatsergan wilacognin profëtata caynog nir escribinanpag:
“Wamrä captinmi Egiptupita gayamushcä.”
Estrellata estudiag runacuna Jesús maycho cashgantapis wilag mana cutiycuptinmi rey Herodisga fiyupa rabiacorgan.
Tsaymi Jesusta wanutsiyta munar soldäduncunata cachargan Belén marcacho y naupan estanciacunachöpis olgu wamracunata wanutsinanpag.
Estrellata estudiag runacuna imaypita-patsa estrellata ricashganta wilapashga captinmi Herodes tantyacorgan Jesús juc o ishcay watayogna cashganta.
Tsaymi wamracunata wanutsergan tsayrag yurishga caycagcunapita ishcay watayogyag.
Tsaynog pasaptinmi Tayta Diosnintsipa unay profëtan Jeremías escribishgannog cumplergan.
Paymi escribergan caynog nir:
“Ramá nishgan marcachömi pï-maypis fiyupa laquicushpan wagarcaycan.
Wawancuna wanuycuptinmi shogaptinpis mana chawaypa Raquel wagaycan.”
Egiptucho José caycaptinmi Herodes wanorgan.
Tsaymi sueñuynincho Tayta Diosnintsipa angilnin Josëta caynog nergan:
“Mamantinta Jesusta apacurcur Israelmanna cuticuy.
Jesusta wanutsiyta munagcuna wanushganami caycan.”
Ángil tsaynog niptinmi jinan höra Josëga Israelman cuticorgan mamantinta wamrata apacurcur.
Cutiycarnami José musyargan Judea provinciacho rey Herodispa trucan tsurin Arquelao mandag caycashganta.
Tsayta musyarmi José mantsacorgan Judeaman cutiyta.
Tsaynog mantsacuptinmi sueñuynincho Tayta Diosnintsi nergan Judeaman aywananpa trucanga Galilea provinciamanna aywacunanpag.
Galilea provinciaman chayarnami Nazaret marcaman aywargan tsaycho tänanpag.
Tsaycho tänanpag cashganpitami Tayta Diosnintsipa profëtancuna escribergan caynog nir:
“Runacuna nenga Nazaret runa cashgantami.”